Lily-myn: ‘Vergoeding is te min’Foto: http://www.vantagegoldfields.com/ Erick Gcilitshana, NUM se sekretaris van gesondheid en veiligheid, het gesê Vantage Goldfields se geldelike aanbod aan die mynwerkers wat reeds gered en die drie mynwerkers wat steeds vasgekeer is, is nie genoeg om te vergoed vir die “pyn en lyding” wat hulle moet deurgaan nie. Vantage Goldfields het Saterdag gesê elk van die meer as 70 werkers wat die ineenstorting by die myn oorleef het, sal R50 000 ontvang. Die drie werkers wat steeds ondergronds vasgekeer is, sal elk R200 000 ontvang. Yvonne Mnisi, Pretty Mabuza en Solomon Nyarenda is steeds nie uit die skeepshouer onder die grond gered waar hulle vasgekeer is sedert ŉ gedeelte naby die ingang van die myn verlede Vrydag ineengestort het nie. “[Die vergoeding] is ŉ goeie inisiatief van die maatskappy en die departement van minerale hulpbronne, maar die geld is nie genoeg om die families en mynwerkers te vergoed vir die pyn en lyding wat hulle tans moet deurgaan nie,” het Gcilitshana gesê. “Die NUM meen dat die finansiële vergoeding nie net by die Lily-myn in werking gestel moet word nie, want beserings en sterftes gebeur in die mynbedryf as geheel. Dit moenie ŉ eenmalige inisiatief by Vantage Goldfields Lily-myn wees nie.” Gcilitshana het gesê die NUM is baie besorg oor die “groot aantal mynwerkers wat ondergronds vasgekeer en/of beseer word of sterf”. Hy het ŉ beroep op alle mynmaatskappye en die departement van hulpbronne gedoen om alle mynwerkers of hul families te vergoed.